b'\n_START_ARTICLE_\nYosemiten kansallispuisto\n_START_SECTION_\nMaantiede\n_START_PARAGRAPH_\nYosemiten kansallispuisto sijoittuu Sierra Nevadan vuoriston keskiosaan. 3\xc2\xa0081\xc2\xa0km\xc2\xb2:n puistoalue k\xc3\xa4sitt\xc3\xa4\xc3\xa4 tuhansia j\xc3\xa4rvi\xc3\xa4 ja lampia, 2\xc2\xa0600\xc2\xa0km virtoja, 1\xc2\xa0300\xc2\xa0km vaellusreittej\xc3\xa4 ja 560\xc2\xa0km teit\xc3\xa4. Se on tunnettu vaihtelevasta kasvillisuudestaan: muun muassa mammuttipet\xc3\xa4jist\xc3\xa4, huikeista vuoriston\xc3\xa4kymist\xc3\xa4 sek\xc3\xa4 nopeasti vaihtuvasta s\xc3\xa4\xc3\xa4st\xc3\xa4._NEWLINE_Mammuttipet\xc3\xa4ji\xc3\xa4 kasvaa puistossa kolmella eri alueella._NEWLINE_Yosemite Valley on vain yksi sadasosa koko puistoalueesta, mutta suurin osa vierailijoista k\xc3\xa4y vain siell\xc3\xa4. El Capitan, tunnettu graniittikallio, on yksi maailman suosituimmista kalliokiipeilykohteista. Toinen alueen tunnetuista vetonauloista on puolikkaan kupolin muotoinen graniittikallio Half Dome.\n_START_SECTION_\nNimen synty ja historia\n_START_PARAGRAPH_\nAlueen ymp\xc3\xa4rill\xc3\xa4 aikoinaan asunut Miwok-intiaaniheimo piti nykyisell\xc3\xa4 Yosemiten alueella el\xc3\xa4nytt\xc3\xa4 heimoa vaarallisena ja v\xc3\xa4kivaltaisena ja kutsui heit\xc3\xa4 nimell\xc3\xa4 Yosemite, joka tarkoittaa miwokin kielell\xc3\xa4 "he jotka tappavat". Yosemite-heimo itse k\xc3\xa4ytti asuinalueestaan nime\xc3\xa4 Ahwahnee. Laaksolle nimen antanut Mr. Bunnell luuli, ett\xc3\xa4 Yosemite tarkoittaa harmaakarhua._NEWLINE_Toisen, vahvistamattoman, tarinan mukaan er\xc3\xa4s tutkimusmatkailija tuli Yosemiteen ja n\xc3\xa4ki kaksi intiaaniheimoa taistelemassa. Yht\xc3\xa4kki\xc3\xa4 toinen heimo huusi "Yosemite! Yosemite!". Matkailija luuli, ett\xc3\xa4 mets\xc3\xa4n nimi oli Yosemite, joten h\xc3\xa4n merkitsi mets\xc3\xa4n nimeksi Yosemite.\n_START_SECTION_\nEl\xc3\xa4imet Yosemitess\xc3\xa4\n_START_PARAGRAPH_\nYosemitess\xc3\xa4 el\xc3\xa4\xc3\xa4 esimerkiksi mustakarhuja, ilveksi\xc3\xa4, peuroja ja p\xc3\xb6ll\xc3\xb6j\xc3\xa4. Lis\xc3\xa4ksi alueella el\xc3\xa4\xc3\xa4 my\xc3\xb6s pieni\xc3\xa4 nis\xc3\xa4kk\xc3\xa4it\xc3\xa4, kuten j\xc3\xa4niksi\xc3\xa4 ja oravia. Yosemiten viimeinen tunnettu harmaakarhu tapettiin vuonna 1920, eik\xc3\xa4 alueella en\xc3\xa4\xc3\xa4 ole harmaakarhuja. My\xc3\xb6s esimerkiksi kaliforniankondori, joka oli yleinen viel\xc3\xa4 ensimm\xc3\xa4isten eurooppalaisten saapuessa alueelle, on sittemmin h\xc3\xa4vinnyt Sierra Nevadan vuoristosta kokonaan. Tarhattujen lintujen palautus luontoon on aloitettu vuonna 2017.'